הודעה קולית שהתקבלה אצל מנוי של פלאפון נשמרה עד כה למשך 7 ימים בלבד. לקוחה שהופתעה לגלות שהודעות קוליות נמחקו מהטלפון הסלולרי שלה תבעה את פלאפון. ביהמ"ש קבע, כי על פלאפון לעדכן את המענה האוטומטי בתא הקולי, וכי על החברה לפצות את הלקוחה ב- 20,000 שקלים.
בתחילה, התובעת הגישה בקשה לאישור תובענה ייצוגית שעניינה בכך שהודעה קולית שמתקבלת אצל מנוי של פלאפון נמחקת כעבור שבוע ימים מבלי שהמנוי יידע על כך.
לאחר ישיבת קדם משפט, הצדדים הגיעו להסכמה, כי פלאפון תודיע בהקלטה בתא הקולי, כך: "לשמירת ההודעה ל-7 ימים הקש 4. לידיעתך, לא ניתן לשמור את ההודעה יותר מפעם אחת".
התובעת ביקשה שביהמ"ש יאשר לה להסתלק מהתובענה הייצוגית, ויקבע לה גמול ושכ"ט לבא כוחה.
השופטת אסתר שטמר מביהמ"ש המחוזי מרכז קבעה, כי השאלה העיקרית שעמדה לדיון באה על פתרונה, אך אין בהסתלקות פיצוי כספי למבקשת.
השופטת החליטה לחייב את פלאפון לשלם לתובעת גמול של 20,000 שקלים , ולבא כוחה שכ"ט בסך 50,000 שקלים.